**9. RIMSKO KULTURNO IZROČILO**

**Navodila za reševanje delovnega lista**

Dijak/dijakinja:

* prebere naloge in zgodovinske vire na delovnem listu ter besedilo v učbeniku;
* odgovori na zastavljena vprašanja na delovnem listu in odgovore odda v besedilni datoteki v eListovnik;
* pripravi krajše poročilo v obliki esejskega razmišljanja ter sestavek odda v eListovnik.

**Delovni list**

1. S pomočjo virov A in B odgovori na vprašanja.

* 1. Kakšne vrste virov pri nas najpogosteje pripovedujejo zgodbo o razvitosti duhovnega življenja? Zapiši imena nekaj najpomembnejših spomenikov, ki se nahajajo na današnjem slovenskem ozemlju in pričajo o bogatem kulturnem in duhovnem izročilu.
	2. Pojasni, s kakšnimi težavami so se soočali kamnoseki pri njihovem ustvarjanju.
	3. Vir B omenja tudi Orfejev spomenik. Navedi, kje se danes nahaja in kakšna je bila njegova vloga v srednjem veku.

Vir A

*V naših krajih nam je na prvi pogled na voljo dokaj virov o verskem življenju. V kamen vklesani napisi v čast bogovom in za blagor darovalca, nekakšna trajna molitev, tvorijo kar zajeten odstotek vseh znanih napisov. V celi vrsti kipov, drobcev poslikav in oblikovanih predmetov razbiramo versko vsebino ali poudarek. Predmeti služijo ob svojem osnovnem namenu še kot prilastek, oznaka posameznega boga in so torej tudi neke vrste trajna molitev.*

*(Curk, I.( 1999). »Arma virumque …«: ob tvarnih virih o rimski dobi na Slovenskem. Ljubljana: DZS, str. 73.)*

Vir B

*Kamnoseki, ki so delali na stotine nagrobnikov in nagrobnih kapelic iz velikih samic pohorskega marmorja, so klesali enako kot v delavnicah sosednjih pokrajin s pomočjo knjig vzorcev in šablon motivov. Klesali so motive, ki so jih vsaj delno izbirali naročniki. Vendar sta bila obrtno znanje in okus naročnikov včasih presegla povprečje. To srečno sozvočje opazujemo v Šempetru, na ptujskih, Nutricam*

*posvečenih reliefih, na Orfejevem spomeniku in še kje. Kamnoseki so klesali z bolj ali manj veščo roko, tu in tam se je lik obrnil malce po svoje, roka je postala plavutasta, razmerje telesnih delov ni bilo čisto pravo /…/*

*(Curk, I. (1999). »Arma virumque …«: ob tvarnih virih o rimski dobi na Slovenskem. Ljubljana: DZS, str. 66–67.)*

2. Zapiši, katera božanstva so v rimskih časih častili na ozemlju današnje Slovenije. Pomagaj si z virom C, v katerem se nahajajo številna imena božanstev.

Vir C

*Na naših tleh so doslej našli posvetila božanstvom kot so Jupiter, Junona, Eskulap, Apolon, Diana, Dioskuri, Ceres, Fortuna, Herkul, /…/ in Venera. Tem imenom bogov se pridružujejo še druga božanska bitja – geniji, nimfe, lari in mani. /…/ Ob njih pa še nešteto izrazito domačih boštev. Ta nosijo imena, ki jih drugje ni ali pa so kar krajevna imena.*

*(Curk, I.( 1976). Rimljani na Slovenskem. Ljubljana: Državna založba Slovenije, str. 85–86.)*

3.S pomočjo virov D in E ter spletnega brskalnika napiši v obliki krajšega esejskega razmišljanja o prisotnosti mitraizma na današnjem Slovenskem. V pomoč naj ti bo tudi članek dostopen na <http://www.rtvslo.si/kultura/drugo/ko-so-v-petovioni-verjeli-v-mitro-in-so-slovensko-ozemlje-prekrivale-rimske-ceste/270474> (dostop: 18. 7. 2017) in vir po tvojem izboru. V poročilu, ki naj obsega do 1200 znakov, se osredotoči na značilnosti mitraizma in na njegovo prisotnost v slovenskem prostoru, prav tako pa tudi pojasni, zakaj je krščanstvo izpodrinilo ta odrešenjski kult.

Vir D

*Mitraizem je bil namreč strogo mistično verstvo in prav gotovo zelo ekskluzivno, saj je ljudi razvrščalo v redke posvečence in izbrance ter v množice, ki se svetiščem niso smele približati in ki o dogmi niso nič slišale, ker posvečenci niso smeli o verovanjih in obredih ne govoriti ne pisati.*

*(Curk, I. (1976). Rimljani na Slovenskem. Ljubljana: Državna založba Slovenije, str. 87.)*

Vir E

*Prva posvetila skupaj z reliefnim upodobitvami pričajo, da je bila celotna Mitrova zgodba zapletena in polna poosebljenih gibal sveta in odrešenja, druga da so bili verniki povezani v organizacijo, ki naj bi svoje člane tako tesno in za vselej vezala, kot vežejo družinske vezi. Vidimo pa tudi, da je bil mitraizem svet moških.*

*Odrešenjsko vero dokazuje glavna upodobitev, ki je morala stati v vsakem svetišču: na njej se opravlja krvava daritev, ki hkrati prehaja v stvarjenje. Mitras s koničasto čepico, v kratkem plaščku in hlačah, skratka v orientalski opravi na tej upodobitvi kolje belega bika z zlatimi rogovi. Kri in trup daritvene živali že načenjajo živalski spremljevalci, mogoče tudi poosebitve raznih dobrih in zlih sil v vesolju, in konec bikovega repa v obliki žitnih klasov oznanja nastanek novega obeta.*

*(Curk, I. (1999). »Arma virumque …«: ob tvarnih virih o rimski dobi na Slovenskem. Ljubljana: DZS, str. 78.)*

4. Iz virov F in G razberi, kateri škof in mučenec je imel pomembno vlogo pri širjenju krščanstva na današnjem Slovenskem. Zapiši njegovo ime in pojasni pomen njegovega delovanja. Prav tako pojasni, kako je krščanstvo postopoma pridobilo v rimskem cesarstvu status državne vere.

Vir F

*V Poetovioni je živela tudi prva organizirana krščanska skupnost, tj. škofija, v slovenskem prostoru. Že v predkonstantinskem času, torej pred uveljavitvijo verske svobode, je tam na prelomu 3. stoletja v 4. deloval škof in mučenec Viktorin (umrl 304), s svojimi cerkvenimi spisi prvi literarni ustvarjalec na vsem področju podonavskih provinc. Cerkvena organizacija škofij se je razvila po zgledu upravne strukture provinc: posamezna mesta (civitates) so postala sedeži škofij.*

*(Štih, P., Simoniti, V. in Vodopivec, P. Slovenska zgodovina. Dostopno na* [*http://sistory.si/publikacije/prenos/?urn=SISTORY:ID:902*](http://sistory.si/publikacije/prenos/?urn=SISTORY:ID:902)*, dostop: 8. 2. 2014.)*

Vir G

*O zgodnjih obdobjih krščanstva nasploh in pri nas nam več kot najdbe pričajo pač pisni viri in še zlasti življenje in delo ptujskega škofa in mučenca iz 3. stoletja, sv. Viktorina.*

*(Curk, I.( 1999). »Arma virumque …«: ob tvarnih virih o rimski dobi na Slovenskem. Ljubljana: DZS, str. 79.)*

5. Kako je z našim ozemljem povezan sv. Hieronim in pojasni, kakšen je pomen njegovega dela? Pomagaj si z virom H.

Vir H

*V času sv. Hieronima, ki si je v letih 376 in 377 dopisoval z emonskimi devicami in menihom Antonijem, je bilo krščanstvo v Emoni že globoko ukoreninjeno, vendar so vzporedno častili tudi poganske bogove.*

*(Božič, D. (1999). Zakladi tisočletij: zgodovina Slovenije od neandertalca do Slovanov. Ljubljana: Modrijan, str. 207.)*

6. Krščanstvo in mitraizem sta se širila po istih poteh in ob istem času, zatorej je v mnogočem čutiti medsebojno vplivanje. Poišči in navedi vsaj en dokaz, da zgornja trditev drži.

Dokaz:

7. Preberi vire I, J in K ter odgovori na vprašanja.

1. Zapiši, kje, kdaj in med kom se je odvijala ena najpomembnejših bitk pozne rimske dobe.
2. Pojasni, kateri znani merovinški kralj se je tudi med bitko zatekel h krščanskemu bogu in zakaj.
3. Iz vira razberi in navedi en dokaz, da zmaga v bitki ni bila zgolj božje delo, ampak rezultat določenih dogodkov. Pri tem se osredotoči na dejansko dogajanje med samo bitko.
4. Ovrednoti pomen omenjene bitke za nadaljnji razvoj krščanstva.

Vir I

*Spopad namreč ne pomeni le odločitve o izidu državljanske vojne, kakršnih je bilo v rimskem cesarstvu dosti, praktično ob menjavi vsake dinastije ali v kriznih časih 3. stoletja celo ob menjavi skoraj vsakega cesarja. Spopad tudi ne pomeni odločitev v vojni z neko »barbarsko« skupino, ki je vdirala v Italijo (kot na primer bitka pri ustju Timava 401 ali bitka pri mostu čez Sočo na širšem področju Gorice 489). Nova dimenzija vojne leta 394, zaradi katere dogodek izstopa po pomenu iz vrste drugih deloma omenjenih dogodkov, je dimenzija verske vojne.*

*(Bratož, R. (1994). Bitka pri Frigidu v izročilu antičnih in srednjeveških avtorjev. Ljubljana: Zveza zgodovinskih društev Slovenije (Zbirka Zgodovinskega časopisa), str. 3.)*

Vir J

*Posledice tega poraza so bile s kulturno-zgodovinskega vidika epohalnega pomena. Ponovnim prepovedim poganstva je sledilo odstranjevanje poganskih simbolov (v prvi vrsti templjev), duhovno in intelektualno življenje se je poslej skoraj v celoti odvijalo v okvirih krščanstva.*

*(Bratož, R. (1994). Bitka pri Frigidu v izročilu antičnih in srednjeveških avtorjev. Ljubljana: Zveza zgodovinskih društev Slovenije (Zbirka Zgodovinskega časopisa), str. 3.)*

Vir K

*Na tistem delu (bojišča), kjer so se Rimljani bojevali proti Rimljanom, je bil boj neodločen. Kjer pa so se bojevali za cesarja Teodozija barbarski zavezniki, je bila Evgenijeva strn dosti močnejša. Ko je cesar videl, da so barbari povsem potolčeni, ga je navdala silna bolečina. Vrgel se je na tla in klical Boga na pomoč. Njegova prošnja ni bila zavrnjena. Bakurija, ki je bil njegov poveljnik (stratelátes) je nenadoma navdal tak pogum, da je z vojaki prve bojne vrste pohitel na tisti del (bojišča), kjer so se barbari spustili v beg. Pripetil se je čudežni dogodek. Zapihal je silen veter. Ta je kopja, ki so jih zalučali Evgenijevi vojaki, obrnil proti njim samim, medtem ko so izstrelki nasprotnikov leteli vanje še z večjo silovitostjo. Toliko je namreč zalegla cesarjeva molitev. Na ta način se je bojna sreča obrnila. Samozvanec je padel cesarju k nogam in ga prosil za življenje. Vendar so ga vojaki pred njegovimi nogami obglavili.*

*(Bratož, R. (1994). Bitka pri Frigidu v izročilu antičnih in srednjeveških avtorjev. Ljubljana: Zveza zgodovinskih društev Slovenije (Zbirka Zgodovinskega časopisa), str. 17.)*

8. Kako z drugo besedo imenujemo utrjena višinska naselja, katera omenja vir L? Pojasni, zakaj se je prebivalstvo umikalo tja in v čem se kaže njihova razvita cerkvena organiziranost.

Vir L

*Utrjena višinska naselja so bila glavna značilnost poselitvene podobe slovenskega prostora v pozni antiki in v njih so arheološka izkopavanja odkrila številne krščanske cerkve, tudi po več v enem naselju. Vsekakor je konec 6. stoletja z naselitvijo Slovanov v vzhodnoalpski prostor cerkvena organizacija na prostoru nekdanjega Norika in Panonije popolnoma razpadla.*

*(Štih, P., Simoniti, V. in Vodopivec, P. Slovenska zgodovina. Dostopno na* [*http://sistory.si/publikacije/prenos/?urn=SISTORY:ID:902*](http://sistory.si/publikacije/prenos/?urn=SISTORY:ID:902)*, dostop: 8. 2. 2014.)*

9. Zapiši, katero je bilo zadnje ljudstvo, ki je pred prihodom Slovanov poleg staroselcev bivalo na ozemlju današnje Slovenije. Skiciraj fibulo, ki jo omenja vir M.

Vir M

*Njihovo prisotnost pa je najlažje ugotavljati po grobiščih, kjer so pokopani skupaj s staroselskim prebivalstvom. V moških grobovih so našli vso bojno opremo: /…/, v ženskih pa pare fibul iz dragocenih kovin, pogosto z roglji, v obliki črke S ali ujede, in lepe pasne spone. V naselbinah in na grobiščih so odkrili tudi za Langobarde značilne lončene posode, in sicer lončke ter vrče z žigosanim in zglajenim ornamentom. Najbolj znani langobardski grobovi so bili odkriti na Lajhu v Kranju.*

*(Božič, D. (1999). Zakladi tisočletij: zgodovina Slovenije od neandertalca do Slovanov. Ljubljana: Modrijan, str. 346‒347.)*